Zoran Tegeltija

Zoran Tegeltija (serbisk-kyrillisk: Зоран Тегелтија), (født 29. september 1961) er en bosnisk politiker. Han var leder for Bosnia-Hercegovinas ministerråd, tilsvarende statsminister, fra 23. desember 2019 til 25. januar 2023. Han har tidligere vært borgermester i fødebyen Mrkonjić Grad fra 2004 til 2010 og finansminister i Republika Srpska (Den serbiske republikken, RS) fra 2010 til 2018. Han er medlem av Alliansen av uavhengige sosialdemokrater (SNDS).

Tegeltija er av serbisk herkomst og ble født i Mrkonjić Grad. Han flyttet senere til Sarajevo hvor han tok utdanning i økonomi ved Universitetet i Sarajevo. I 1998 ble han medlem av SNDS, og i 2000 ble han valgt inn i bystyret i Mrkonjić Grad og og også i Nasjonalforsamlingen i Republika Srpska. Han ble borgermester i Mrkonjić Grad i 2004 og gjenvalgt i 2008. Han hadde stillingen til 2010. Selv om Tegeltija har vært en nær alliert med Milorad Dodik har han aldri benyttet noen nasjonalistisk retorikk eller blitt involvert i noen større politiske skandaler. 

I 2006 fullførte han sine studier, og tok i 2008 doktorgrad i økonomi ved Alpha BK University i Beograd. Han har undervist i økonomi ved Universitetet i Banja Luka.

Tegeltija ble utnevnt til finansminister i Republika Srpska den 29. desember 2010 av statsminister Aleksandar Džombić, Han ble gjenvalgt til nasjonalforsamlingen i 2018.

Den 5. desember 2019 stadfestet Representantenes hus valget av Tegeltija til leder av ministerrådet i Bosnia-Hercegovina, en stilling som tilsvarer statsminister. Hele hans regjering ble godkjent av nasjonalforsamlingen 23. desember 2019.

Etter valget i 2022 ble det enighet om en koalisjon mellom Alliansen av uavhengige sosialdemokrater, Den kroatiske demokratiske union og Det sosialdemokratiske parti for å danne en regjering med Borjana Krišto som leder for ministerrådet. Hun ble offisielt nominert 22. desember og Representantenes hus godkjente utnevnelsen 28. desember 2022. Ministerrådet tiltrådte 25. januar 2023.

Zoran Tegeltija er gift med Dušanka Tegeltija og paret har to barn. Familien bor i Mrkonjić Grad. Tegeltija ble 7. november 2020 bekreftet smittet av COVID-19, men ble friskmeldt 21. november.

Referanser 

Bosniske politikere